**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL JURGITOS RAČKAUSKIENĖS SKYRIMO Į KlAIPĖDOS BALTIJOS GIMNAZIJOS DIREKTORIAUS PAREIGAS“**

**1. Sprendimo projekto esmė, tikslai ir uždaviniai.**

2019 m. spalio 21 d. įvyko konkursas Klaipėdos Baltijos gimnazijos direktoriaus pareigoms eiti. Šiuo sprendimo projektu prašome skirti konkursą laimėjusį asmenį Jurgitą Račkauskienę į Klaipėdos Baltijos gimnazijos direktoriaus pareigas penkerių metų kadencijai.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkursą laimėjusios Jurgitos Račkauskienės 2019 m. lapkričio 11d. prašymą skirti ją nuo 2019 m. gruodžio 2 d. Klaipėdos Baltijos gimnazijos direktore.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.

Švietimo įstaigų vadovai skiriami į pareigas penkeriems metams konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 (toliau–Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro pretendento kompetencijų vertinimo ataskaitos ir konkurso metu surinktų balų suma.

2019 m. spalio 21 d. vykusiame konkurse į Klaipėdos Baltijos gimnazijos direktoriaus pareigas dalyvavo viena pretendentė, konkurso atrankoje Jurgita Račkauskienė iš galimos maksimalios 5 balų komisijos narių skiriamos konkursinio balo dalies surinko 4,6 balo ir paskelbta laimėjusia konkursą.

**3. Kokių rezultatų laukiama.**

Bus paskirtas Klaipėdos Baltijos gimnazijos vadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Švietimo įstaigos vadovo darbo užmokestis nustatomas pagal Lietuvos Respublikos valstybės ir savivaldybių įstaigų darbuotojų ir komisijų narių darbo apmokėjimo įstatymą (toliau – Darbo apmokėjimo įstatymas) ir Klaipėdos miesto savivaldybės biudžetinių įstaigų vadovų darbo apmokėjimo sistemos aprašą, patvirtintą Klaipėdos miesto savivaldybės tarybos 2018 m. rugsėjo 27 d. sprendimu Nr. T2- 196 (toliau – Aprašas).

Vadovaujantis Darbo apmokėjimo įstatymo 8 straipsnio 2 dalimi, Aprašo 10. punktu, mokyklų vadovų, jų pavaduotojų ugdymui pareiginės algos pastovioji dalis nustatoma pagal Darbo apmokėjimo įstatymo 5 priedo VIII skyrių ir Aprašo priedą, atsižvelgiant į mokykloje ugdomų mokinių skaičių, pedagoginio darbo stažą (pareigybių, kurias einant atliekamas darbas yra laikomas pedagoginiu ir įskaitomas į pedagoginio darbo stažą, sąrašą tvirtina Lietuvos Respublikos švietimo ir mokslo ministras), veiklos sudėtingumą, vadovavimo tai švietimo įstaigai darbo stažą, vadovavimą švietimo įstaigai su specialiosios mokyklos ar specialiojo ugdymo grupės paskirtimi, įgyvendinamų ugdymo programų skaičių.

Klaipėdos Baltijos gimnazijoje ugdomų mokinių skaičius yra 302. Jurgita Račkauskienė turi daugiau kaip 15metų pedagoginio darbo stažą, vadovavimo tai švietimo įstaigai darbo stažo neturi. Švietimo įstaigoje įgyvendinamos dvi ugdymo programos (pagrindinio ir vidurinio).

Įstaigos vadovui, nustatant pareiginės algos pastoviosios dalies koeficientą, koeficientas didinamas dėl veiklos sudėtingumo, atsižvelgiant į šiuo kriterijus:

1) švietimo įstaiga moko mokinius ligoninėse – 5 procentais;

2) švietimo įstaiga įgyvendina netradicinio ugdymo sampratos elementus – 5 procentais.

Vadovaujantis Aprašo priedu, pareiginės algos pastoviosios dalies koeficiento dydis – 11,57 (10,52 + 10 proc.) pareiginės algos baziniais dydžiais.

**6. Lėšų poreikis sprendimo įgyvendinimui.**

Nuo 2019 m. gruodžio 2 d. būtų taikomas pareiginės algos pastoviosios dalies koeficientas 11,57 pareiginės algos baziniais dydžiais.

Metinis įstaigos vadovo darbo užmokesčio fondas sudarytų 24019,32 Eur be socialinio draudimo įmokų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – biudžetinė įstaiga turės vadovą.

PRIDEDAMA:

1. Pretendentų Klaipėdos Baltijos gimnazijos direktoriaus pareigoms eiti konkurso 2019m.spalio 21 d. protokolo Nr. ADM-492 išrašas, 1 lapas.
2. Jurgitos Račkauskienės 2019 m. lapkričio 11 d. prašymo Nr. P24-52 „Dėl priėmimo į direktoriaus pareigas“ kopija, 1 lapas.
3. Lietuvos Respublikos specialiųjų tyrimų tarnybos 2019-10-30 rašto Nr. 4-01-9241 kopija, 1 lapas.
4. Teisės aktų išrašas, 5 lapai.

Personalo skyriaus vedėja Inga Gelžinytė-Litinskienė